  Майя Бывальцева Удмуртиысь Ульяна Нигматуллина (азьвыл – Кайшева - ред.) Дуннелэн кубокез понна вожвылъяськонлэн нырысетӥ люкетаз пыриськоз. Россилэсь валтӥсь сборнойзэ Тюменьын ортчем контрольной ӵошатсконъёслы йылпумъянъёсъя кылдытӥзы. Со сярысь Россиысь биатлонистъёслэн огазеяськонзылэн пресс-службаез ивортӥз. Россилэн сборнояз озьы ик шедизы Свердловск улосвылысь Светлана Миронова но Ирина Казакевич, Пермь шаерысь Валерия Васнецова (вордскемын но будэмын Можгаын – ред), озьы ик Лариса Куклина (Ямало-Ненец АО) но Кристина Резцова (ХМАО-Югра). Вераны кулэ, Ульяна Нигматуллина но Светлана Миронова кылем сезонын огъя зачётын 20 устоосыз спортсменъёс пӧлы шедеменызы валче сборное азьвыл ик пыртэмын вал. IBU-лэн кубокез понна вожвылъяськонлэн нырысетӥ люкетаз мынозы Анастасия Шевченко, Тамара Дербушева (Свердловск улосвыл), Евгения Буртасова (Новосибирск улосвыл/Кемерово улосвыл), Наталья Гербулова (Красноярск шаер), Екатерина Носкова (ХМАО-Югра) но Анастасия Гореева (Москва улосвыл). Тодэ вайытом, азьвылгес воргоронъёслэн командаосазы шедем спортсменъёслэсь лыдметъёссэс шараязы. Озьы, Дуннелэн кубокез понна вожвылъяськонэ Удмуртиысь Александр Поварницын пыриськоз, IBU-лэн кубокез понна – Ильназ Мухаметзянов. Ӵошатсконъёс Швециын ортчозы. Дуннелэн кубокезлэн люкетэз – 27-тӥ шуркынмонысен Эстерсуднды, IBU-лэн кубокезлэн люкетэз – 25-тӥ шуркынмонысен Идреын.  Тегъёс: Спорт Биатлон Удмуртия Россия ДуннелэнКубокез УльянаНигматуллина  